Én dag til juleaften og landet er stadig overvejende grønt. Men et lavtryk, som skal passere landet i løbet af lillejuleaftensdag, er med til at tænde håbet om den hvide jul. Med sig har lavtrykket nemlig et større nedbørsområde, hvor meget af det vil falde som sne. Således vil stort set hele landet få sne i løbet af torsdagen . Det større snevejr rammer på et tidspunkt, hvor mange danskere skal ud at køre for at komme hjem til jul . Snevejret vil kunne genere juletrafikken i form af blandt andet is- og sneglatte veje. De første snebyger er allerede begyndt at gå i land i Jylland, og i løbet af formiddagen bliver nedbøren efterhånden til et større sammenhængende område. Først sent i aften vil den sidste sne forlade landet. På TV 2 VEJRETs radar kan du hele dagen følge med i, hvor nedbøren er og er på vej hen. Sådan udvikler snevejret sig Torsdag morgen lægger fra land med spredte byger i det vestlige og sydlige Danmark. Mange af dem er som lette snebyger. I løbet af formiddagen forventes det, at bygerne klumper sig sammen og vil dække hele den sydlige halvdel af Jylland som et regulært snevejr. Dog vil det antageligt falde som regn eller slud langs den jyske vestkyst. Længere mod øst vil de første snebyger ligeledes begynde at dukke op i løbet af formiddagen. Temperaturen torsdag morgen ligger på mellem to graders frost og to graders varme. Det vil termometrene fortsætte med at vise hele dagen. Næsten landsdækkende snevejr I eftermiddag breder nedbørsområdet sig længere og længere mod øst. Først vil det være Fyn, der i de første timer efter middag vil opleve sneen som mere vedvarende, mens snebygerne øst for Storebælt bliver flere. Sidst på eftermiddagen, når mange begiver sig hjem til jul, er stort set hele landet dækket af snevejr. Det er kun Nordjylland, der ser ud til at gå mere eller mindre fri for nedbøren og kun vil opleve enkelte lokale slud- eller snebyger. I det sydvestligste hjørne af Jylland kan sneen sidst på eftermiddagen gå over i slud- eller regn, men det afhænger af, hvilken bane lavtrykket endeligt tager. Det er der fortsat usikkerhed om. Klinger af i aften Snevejret fortsætter til langt ud på aftenen. Først sent lillejuleaften forlader den sidste nedbør landet. Herefter venter en tør, men overskyet nat, hvor temperaturen kan komme ned på omkring fem graders frost. Når dagen er omme, vil mange opleve et hvid landskab udenfor. Her er et bud på, hvordan snedækket vil være lillejuleaften klokken 23. Lokalt kan der falde op til ti centimeter sne, mens Nordjylland formentlig går helt fri. Om det er nok til en landsdækkende jul er fortsat meget usikkert. Snebyger juleaftensdag kan nemlig være med til at give den sidste hvide nedbør, der skal til. Derfor står hvidjulsbarometeret fortsat på 50 procents chance for en landsdækkende hvid jul.

Opsummering:
Snevejret rammer lige oveni juletrafikken og kan give op til ti centimeter sne.